Igale ja omal moel  Piirkonna piibliseltsid on olukorraga  kursis ja inimestele püütakse näidata, et ükskõik kui väljapääsmatuna paistvas olukorras võivad nad leida uue lootuse ja elunägemuse Jumala sõnast. Kristlikud kirikud töötavad siin piiritletud keskustes, kuhu pääseb siiski ligi, ja raamatulettidel pakutakse vaimulikku kirjandust.  «Põnev on jälgida inimeste reaktsiooni, kes on tulnud erinevatelt maadelt ning leiavad meie keskustest Piibli oma emakeeles,» rõõmustab Pärsia lahe araabia riikide piibliseltside töö koordinaator Hrayr Jebejian. «Siin käib  erinevate kultuuride esindajaid ja me peame pidevalt õppima, kuidas jõuda igaüheni sobival viisil.»  Mees ise on Liibanoni armeenlane, kes on õppinud põllumajandust, aga 1984. aastal leidis kutsumuse jumalariigi töös. Entusiasm on püsinud kõik need aastad värske, sest Jebejian näeb iga päev tohutut vajadust lootuse sõnumi külvamiseks. «Ma töötan põllumajanduses siiamaani,» naerab igas mõttes kõrbealade mees.